google/wiki40b huggingface dataset:
Αφγανικές προεδρικές εκλογές 2014

Προεδρικές εκλογές διεξήχθησαν στο Αφγανιστάν στις 5 Απριλίου 2014, με έναν δεύτερο γύρο να διεξάγεται στις 14 Ιουνίου. Εξαιτίας περιορισμών στη θητεία του, ο πρόεδρος Χαμίντ Καρζάι δεν μπορούσε να είναι ξανά υποψήφιος. Νικητής στον δεύτερο γύρο αναδείχθηκε ο Ασράφ Γκάνι.

Πλαίσιο

Οι εγγραφές για τις υποψηφιότητες στις προεδρικές εκλογές ξεκίνησαν στις 16 Σεπτεμβρίου 2013 και ολοκληρώθηκαν στις 6 Οκτωβρίου 2013. Συνολικά 27 υποψήφιοι επιβεβαιώθηκαν για να διεκδικήσουν το ύπατο αξίωμα. Ωστόσο, στις 22 Οκτωβρίου η Ανεξάρτητη Εκλογική Επιτροπή του Αφγανιστάν απέκλεισε 16 από τους υποψηφίους, αφήνοντας μόνο 11 για την κούρσα. Ως τον Απρίλιο του 2014 3 υποψήφιοι αποσύρθηκαν από τον αγώνα και αποφάσισαν να στηρίξουν μερικούς από τους 8 εναπομείναντες υποψηφίους. Οι δημοσκοπήσεις έφεραν ως επικρατέστερους τους Αμπντουλάχ Αμπντουλάχ και Ασράφ Γκάνι. Πραγματικά, οι δυο τους προηγήθηκαν στον πρώτο γύρο και αναμετρήθηκαν τον Ιούνιο στον δεύτερο και τελικό γύρο. Οι μαζικές καταγγελίες για νοθεία στις εκλογές είχαν ως αποτέλεσμα να καθυστερήσουν τα τελικά αποτελέσματα. Το Σεπτέμβριο του 2014 νικητής των εκλογών αναδείχθηκε από την Ανεξάρτητη Εφορευτική Επιτροπή ο Ασράφ Γκάνι.
Οι εκλογές ήταν οι πρώτες στην ιστορία της χώρας κατά τις οποίες έγινε δημοκρατική μεταβίβαση της εξουσίας από έναν πρόεδρο σε έναν άλλο.

Ζητήματα ασφαλείας

Στις 7 Απριλίου 2014 από έκρηξη βόμβας στην περιφέρεια Μέιγουαντ σκοτώθηκαν 13 άτομα. Για την επίθεση θεωρήθηκαν από μερικούς ως ύποπτοι οι Ταλιμπάν, ωστόσο οι τελευταίοι κατηγόρησαν τις διεθνείς δυνάμεις για το συμβάν.  
Στις 6 Ιουνίου 2014 εκδηλώθηκε αποτυχημένη απόπειρα δολοφονίας του υποψηφίου Αμπντουλάχ Αμπντουλάχ. Από την επίθεση σκοτώθηκαν 3 σωματοφύλακες του πολιτικού και ισάριθμοι περαστικοί. Ο Αμπντουλάχ διέφυγε χωρίς να πάθει τίποτε.
Την 1η Ιουλίου 2014 οι αφγανικές δυνάμεις ασφαλείας βρήκαν όπλα, πυρομαχικά και εκρηκτικά και σκότωσαν γύρω στους 27 Ταλιμπάν στη διάρκεια επιχειρήσεων στις επαρχίες Κουντούζ, Κουνάρ, Μπανταχσάν, Μπλαχ, Ζαμπούλ και Χελμάντ. Την επομένη, ένας βομβιστής αυτοκτονίας πάνω σε ποδήλατο σκότωσε 14 άτομα σε επίθεση αυτοκτονίας με στόχο ένα όχημα του Αφγανικού Εθνικού Στρατού.

Επίλογος

Στις 24 Αυγούστου ο πρόεδρος Καρζάι συναντήθηκε με τους 2 υποψηφίους του τελικού γύρου. Η τελετή ορκωμοσίας ορίστηκε για τις 2 Σεπτεμβρίου.Ενώ ο πρόεδρος Καρζάι είχε επιμείνει στην παραίτησή του πριν τις 2 Σεπτεμβρίου, δεν έπραξε έτσι για λόγους ασφαλείας. Οι ΗΠΑ πρότειναν οι δύο πλευρές να συμφωνήσουν σε κυβέρνηση συνεργασίας, κάτι που αρχικά συμφωνήθηκε. Ωστόσο, οι δύο πλευρές εξακολούθησαν να αμφισβητούν τα αποτελέσματα του δεύτερου γύρου.

Στις 19 Σεπτεμβρίου η Ανεξάρτητη Εφορευτική Επιτροπή ανακήρυξε νικητή των εκλογών τον Γκάνι. Έπειτα από 5 ημέρες, οι Αμπντουλάχ και Γκάνι υπέγραψαν συμφωνία για κυβέρνηση συνεργασίας, με τον Γκάνι να γίνεται πρόεδρος και τον Αμπντουλάχ να αναλαμβάνει σημαντικό αξίωμα στην νέα κυβέρνηση. Η συμφωνία υπογράφηκε ενώπιον του Χαμίντ Καρζάι. Μέρος της συμφωνίας όριζε ότι η Ανεξάρτητη Εφορευτική Επιτροπή δεν θα δημοσιοποιήσει τα ακριβή σύνολα του δευτέρου γύρου των εκλογών.
Ακκαδική αυτοκρατορία

Ο ιδρυτής

Ο Σαργών (2371-2330 π.Χ) ιδρυτής της Ακκαδικής δυναστείας, αφού υποτάσσει το βασιλέα της Ουρούκ, επεκτείνει την κυριαρχία του σε ολόκληρη την Κάτω Μεσοποταμία μέχρι το Ντιλμούν και το Ελάμ, επιβάλλοντας τη γλώσσα τους και δημιουργώντας το σουμερο-ακκαδικό πολιτισμό. Ο ρόλος του θεωρείται καθοριστικός λόγω της διοικητικής οργάνωσης που επέβαλε. Έθεσε επικεφαλής των πόλεων διοικητές που ορίζονταν από το κέντρο. Αντικατέστησε τη γλώσσα των Σουμερίων με μία σημιτική (ακκαδική), από το όνομα της νέας πρωτεύουσας Ακκάδ, με σφηνοειδή γραφή. Ο εγγονός του Ναράμ-Σιν εδραιώνει την ισχύ της αυτοκρατορίας και την αυξάνει σε μέγεθος. Ονομάζεται «βασιλέας των τεσσάρων περιοχών του κόσμου», γιατί η αυτοκρατορία του εκτείνεται από τη Μεσόγειο και την Παλαιστίνη μέχρι τον Περσικό Κόλπο και το σημερινό Ιράν. Επί της βασιλείας του Ναράμ-Σιν υπάρχει και μία ιδεολογική αλλαγή, η θεοποίηση του εν ζωή βασιλιά. Το εμπόριο είχε ανθίσει, καθώς πολλά αγαθά μετακινούνταν από όλες τις περιοχές όπως ασήμι από την Ανατολία, λάπις λάζουλι από το Αφγανιστάν, κέδροι από το Λίβανο και χαλκός από το Ομάν. Οι πόλεις-κράτη της Μεσοποταμίας πλούτιζαν και φρούρια χτίζονταν στα πιο αδύναμα σημεία.

Οι διάδοχοι

Στη διάρκεια βασιλείας των διαδόχων του και γύρω στο 2100 π.Χ., ο ακκαδικός πολιτισμός αποσταθεροποιείται λόγω συνεχών εξεγέρσεων των σουμεριακών πόλεων και πιέσεων που ασκούν νομαδικοί λαοί, από τα δυτικά οι Αμορραίοι και από τα βόρεια οι Γκούτιοι από τα βουνά του Ζάγρου.
 Για τη κυριαρχία των Γκούτιων λίγα είναι γνωστά. Πάντως αυτοί δεν ενδιαφέρθηκαν για τη διοίκηση του κράτους ή για τη συντήρηση των καναλιών όντας κυρίως λαφυραγωγοί, με αποτέλεσμα και σε συνδυασμό με την αλλαγή των καιρικών συνθηκών και την ξηρασία να πέσει λιμός στη περιοχή μέχρι που ο Ουρ-Νάμμου, βασιλιάς της Ουρ, το 2112 π.Χ. έδιωξε τους Γκούτιους από τη περιοχή και κράτησε την εξουσία μέχρι το 2004 π.Χ.

Η γλώσσα και η Ακάδ

Θεωρείται από σύγχρονους γλωσσολόγους ότι από τη γλώσσα αυτού του αρχαίου λαού, την «Ακκαδική», προήλθε η Βαβυλωνιακή, καθώς και η Ασσυριακή γλώσσα. Ως γεωγραφικός τόπος, η Ακκάδ σε πολλές σφηνοειδείς επιγραφές αρχαίων μνημείων. Η θέση της μέχρι σήμερα, στο Ιράκ, δεν έχει εξακριβωθεί, αλλά οι ειδικοί προτείνουν σαν τοποθεσία είτε τη Σιππούρ, είτε τη Βαγδάτη.
Κριστάκ Ράμα

Βιογραφικό

Γεννήθηκε στο Δυρράχιο το 1932. Αποφοίτησε από το Καλλιτεχνικό Λύκειο Jordan Misja το 1951 και τρία χρόνια αργότερα πήγε για σπουδές στο Λένινγκραντ. Μετά την ολοκλήρωση των σπουδών του στη Σοβιετική Ένωση, επέστρεψε στην Αλβανία όπου εργάστηκε ως Επιθεωρητής Καλών Τεχνών στο Υπουργείο Πολιτισμού και δίδασκε στο Ανώτατο Ινστιτούτο Τεχνών στα Τίρανα (Higher Institute of Arts of Tirana). Το 1971 κατασκεύασε μαζί με τους γλύπτες Muntaz Dhrami και Shaban Hadërri, το Άγαλμα της Μητέρας Αλβανίας, που βρίσκεται στο Κοιμητήριο των Μαρτύρων του Έθνους, στα Τίρανα ενώ κατασκεύασε και προτομές πολεμιστών και άλλα αγάλματα. 
Τον Αύγουστο του 1988 ο Ράμα μαζί με άλλους υπέγραψε για την καταδίκη σε θάνατο του ποιητή και αντιφρονούντα Havzi Nela, που εκτελέστηκε δια απαγχονισμού. Σύμφωνα με άλλα έγγραφα είχε υπογράψει και τη θανατική καταδίκη του 29χρονου Enver Osmani, από το Ντέμπαρ. 
Πέθανε στα Τίρανα το 1998.
Opel GT

1968 - 1973

Η εξέλιξη του αρχικού Opel GT ξεκίνησε το 1963 και η αισθητική του διαμορφώθηκε από τον Erhard Schnell του σχεδιαστικού τμήματος της Opel, η οποία ήταν έως τις αρχές του 2017 θυγατρική της General Motors. Το μοντέλο αρχικά παρουσιάστηκε ως σχεδιαστική μελέτη στα Σαλόνια Αυτοκινήτου της Φρανκφούρτης και του Παρισιού το 1965, και λόγω της θετικής αντίδρασης του κοινού έλαβε το πράσινο φως και μπήκε στην παραγωγή τον Αύγουστο του 1968. Είχε μερικά κοινά ανταλλακτικά με το σύγχρονό του Opel Kadett. Στιλιστικά έμοιαζε με τη τρίτη γενιά της Chevrolet Corvette, που είναι γνωστή ως Chevrolet Corvette C3 και είχε λανσαριστεί τον Σεπτέμβριο του 1967 (και παρήχθη έως το 1982).
Ήταν διαθέσιμο με 4-κύλινδρους στη σειρά (I4) κινητήρες βενζίνης 1.1 και 1.9 λίτρων, που απέδιδαν 67 και 102 ίππους αντίστοιχα, και οι δύο εκδόσεις κυκλοφόρησαν επίσημα ως Opel GT 1100 και Opel GT 1900. Την μεγαλύτερη απήχηση πάντως, τη γνώρισε με τον κινητήρα 1.9 λίτρων, καθώς ο 1.1 λίτρων ήταν εμφανώς ανεπαρκής για το βάρος του αυτοκινήτου. Ειδικότερα στις ΗΠΑ διατέθηκε αποκλειστικά με τον κινητήρα 1.9 λίτρων και ήταν ένα από τα λίγα μοντέλα της Opel που διατέθηκαν στην αγορά των ΗΠΑ, που όλα μάλιστα εισήχθησαν από την General Motors και πωλήθηκαν από τις αντιπροσωπείες της Buick και όχι από την ίδια την Opel. Αντίθετα με τα κράτη της Ευρώπης, τα περισσότερα Opel GT που κυκλοφόρησαν στις Ηνωμένες Πολιτείες παραγγέλθηκαν με το 3-τάχυτο αυτόματο κιβώτιο, παρά με το 4-τάχυτο χειροκίνητο.
Το εσωτερικό του GT είχε bucket καθίσματα, τιμόνι τριών ακτίνων και στρογγυλά όργανα, με αισθητική στα τυπικά πρότυπα των σπορ αυτοκινήτων της τότε εποχής. Επίσης, είχε δοθεί και έμφαση στον τομέα της παθητικής ασφάλειας, καθώς το GT έφερε ζώνες ασφαλείας τριών σημείων, κολώνα τιμονιού που καταρρέει σε μετωπική πρόσκρουση και σημαντικές ενισχύσεις στο αμάξωμα για προστασία και σε τυχόν ανατροπή και σε πλευρική πρόσκρουση.
Η παραγωγή του κλασικού Opel GT σταμάτησε τον Ιούλιο του 1973, με τις συνολικές πωλήσεις σε 5 χρόνια να φτάνουν τα 103.463 αντίτυπα. Σήμερα το αρχικό Opel GT έχει γίνει ένα άκρως συλλεκτικό μοντέλο, με ιδιαίτερα υψηλές τιμές πώλησης. Τόσο στις Ηνωμένες Πολιτείες, όσο και στην Ευρώπη, υπάρχουν εταιρείες με ειδίκευση στα ανταλλακτικά και στο σέρβις του κλασικού Opel GT. Επίσης, σημαντικό είναι και το γεγονός ότι το αρχικό GT μοιραζόταν αρκετά εξαρτήματα με κάποια ακόμα μοντέλα της Opel και ιδίως με το τότε Opel Kadett, με αποτέλεσμα να υπάρχουν αρκετά κοινά ανταλλάξιμα μηχανικά μέρη μεταξύ αυτών των μοντέλων.
Φρειδερίκος Μιχαήλ του Τσβάιμπρυκεν

Βιογραφία

Γεννήθηκε στο Ριμποβιλέ της Αλσατίας και ήταν ο δευτερότοκος γιος του Χριστιανού Γ΄ παλατινού κόμη του Τσβάιμπρυκεν και της Καρολίνας, κόρης του Λουδοβίκου-Κράτο κόμη του Νασσάου-Ζάαρμπρυκεν.
Ήταν στρατάρχης του Παλατινάτου, κυβερνήτης του Μάνχαϊμ και το 1758, ως στρατάρχης της Αυστριακής αυτοκρατορίας, ήταν διοικητής της αυτοκρατορικής στρατιάς κατά τη διάρκεια του Επταετούς πολέμου εναντίον του Φρειδερίκου Β΄ της Πρωσίας. Μετά τη μάχη του Ρόσμπαχ κατάφερε να ξανασυγκροτήσει τον ηττημένο Αυστριακό στρατό, γι' αυτό έλαβε τον Μεγάλο Σταυρό του Στρατιωτικού Τάγματος της Μαρίας-Θηρεσίας. 
Το φθινόπωρο του 1758 εισέβαλλε στη Σαξωνία, κατέλαβε το φρούριο Ζόνενσταϊν και πολιόρκησε το Λάιπτσιγκ (Λειψία), που καταλήφθηκε, όπως και το Τοργκάου, το Βίτενμπεργκ και η Δρέσδη. Προστάτευσε τον κόμη του Ντάουν, στρατάρχη της Αυστρίας στη μάχη του Μάξεν· πολέμησε νικηφόρα στη μάχη του Στρέχλεν. Το 1761 παραιτήθηκε, παραδίδοντας τα αυτοκρατορικά στρατεύματα στον στρατάρχη Γιόχαν φον Ζερμπελόνι. Μετά την ειρήνη του Χούμπερτσμπουργκ έλαβε τη γενική διοίκηση της Βοημίας και αργότερα έγινε πρόεδρος του Μυστικού Στρατιωτικού Συνεδρίου.
Ούβε Ζέελερ

Βιογραφία

Γεννήθηκε το 1936 στο Αμβούργο και ξεκίνησε να ασχολείται με το ποδόσφαιρο σε ηλικία δέκα ετών. Το 1953 έγινε μέλος της ομάδας ανδρών του Αμβούργου, στην οποία αγωνίστηκε μέχρι το 1972 και κατέκτησε ένα πρωτάθλημα (1960) και ένα Κύπελλο Γερμανίας (1963). Το 1964 αναδείχθηκε πρώτος σκόρερ της Μπουντεσλίγκα με 30 γκολ. Το 1978 επανήλθε στην ενεργό δράση για να παίξει ένα παιχνίδι με τη φανέλα της Κορκ Σέλτικ, στο οποίο πέτυχε δύο γκολ.
Στην εθνική ομάδα της Δυτικής Γερμανίας αγωνίστηκε από το 1954 ως το 1970. Έλαβε μέρος στα Μουντιάλ του 1958, του 1962, του 1966 και του 1970. Έφτασε μέχρι τον τελικό το 1966 και κατέκτησε την τρίτη θέση το 1970.
Το 1995 έγινε πρόεδρος του Αμβούργου και παραιτήθηκε δυόμισι χρόνια αργότερα λόγω οικονομικού σκανδάλου, για το οποίο ανέλαβε την ευθύνη. Ο Ζέελερ, ωστόσο, δεν είχε κάποια εμπλοκή στις παρατυπίες.
To 2004 εισήχθη στο FIFA 100, αναγνωρισμένος ως ένας από τους 125 καλύτερους ποδοσφαιριστές όλων των εποχών, ενώ ανήκει και στους ποδοσφαιριστές που έχουν πετύχει στην καριέρα τους περισσότερα από 500 γκολ.
Ιερός Ναός Ευαγγελισμού της Θεοτόκου (Φρες Αποκορώνου)

Ιερός Ναός Ευαγγελισμού της Θεοτόκου (Φρες Αποκορώνου). Πολιούχος του οικισμού Φρες Αποκορώνου, ο ναός του Ευαγγελισμού της Θεοτόκου κτίστηκε το 1856 από τον αρχιμανδρίτη Μακάριο Μπραουδάκη. Κατά τις επόμενες δεκαετίες στον ευρύτερο χώρο πέριξ του ναού κτίστηκαν κελιά και ένα σχολείο, τα οποία κατά τη δεκαετία του 1930 γκρεμίστηκαν. Τότε εγκαινιάστηκε ένα μεγαλόπρεπο σχέδιο ανακαίνισης του ναού που ξεκίνησε το 1931 και ολοκληρώθηκε το 1940. Εντός του ναού θησαυρίζεται η θαυματουργός εικόνα της Παναγίας, που κατά την παράδοση αποτελεί έργο του Ευαγγελιστή Λουκά. Σήμερα ο ναός έχει ανακηρυχθεί ως διατηρητέο μνημείο από το Υπουργείο Πολιτισμού.
Ζήσης Καραχάλιος

Σταδιοδρομία σε συλλόγους

Ξεκίνησε τη σταδιοδρομία του στις ακαδημίες του Ήφαιστου Καρδίτσας και στη συνέχεια μετακινήθηκε στην Αναγέννηση Καρδίτσας και στη Φούτμπολ Λιγκ, όπου τη σεζόν 2013-14, είχε 19 συμμετοχές.
Το καλοκαίρι του 2014, υπέγραψε στον Ολυμπιακό, όπου μέχρι το τέλος της σεζόν αγωνίστηκε μόνο στην ομάδα U19 του συλλόγου. Τη σεζόν 2015-16, μετακινήθηκε ως δανεικός στην προηγούμενη του ομάδα, την Αναγέννηση Καρδίτσας, μέχρι το τέλος της σεζόν, συμμετέχοντας σε 26 αγώνες της Φούτμπολ Λιγκ.
Τη σεζόν 2016-17, μετακινήθηκε, με ελεύθερη μεταγραφή, στο Λεβαδειακό, με τον οποίο αγωνίστηκε για πρώτη φορά στη Σούπερλιγκ. Στις 15 Ιανουαρίου 2019, ο σύλλογος του ανανέωσε το συμβόλαιο μέχρι το 2021.

Διεθνής σταδιοδρομία

Είναι διεθνής με την Εθνική Νέων και την Εθνική Ελπίδων. Με την Εθνική Ελπίδων, έχει αγωνιστεί στα προκριματικά του Ευρωπαϊκού Πρωταθλήματος U21 του 2019.
Ντανιέλ Κον-Μπεντίτ

Παιδοφιλική συζήτηση

Ο Κον-Μπεντίτ έχει κάνει μια σειρά από προκλητικές δηλώσεις σχετικά με το «σεξ με τα παιδιά» στη δεκαετία του 1970 και στις αρχές της δεκαετίας του 1980, κυρίως το 1975 στο βιβλίο του The Great Bazaar (Der grosse Basar), όπου περιγράφει ερωτικές συναντήσεις με παιδιά πέντε ετών την εποχή που ήταν δάσκαλος σε ένα αντι-αυταρχικό νηπιαγωγείο.
Έχει κατηγορηθεί ότι υποστηρίζει την παιδοφιλία τουλάχιστον από το 2001. Η διαμάχη αυτή ξαναήρθε στην επιφάνεις το 2013 όταν ο Κον-Μπεντίτ θα λάμβανε το βραβείο Theodor Heuss. Υπήρξε μια διαδήλωση από ακτιβιστές κατά της παιδοφιλίας. Ο πρόεδρος του Ομοσπονδιακού Συνταγματικού Δικαστηρίου της Γερμανίας αναφέρε το βιβλίο ως λόγο για την άρνησή του να δώσει την ομιλία του κατά την τελετή απονομής των βραβείων. Η υπόθεση προκάλεσε ευρύτερη έρευνα για τον ακτιβισμό υπέρ της παιδοφιλίας που επικρατούσε στο γερμανικό Πράσινο Κόμμα κατά τη δεκαετία του 1980.
Ένα άρθρο στην εφημερίδα Frankfurter Allgemeine Sonntagszeitung αποκάλυψε πολλά «αποκρουστικά αποσπάσματα» (abstoßende Texte) στο Pflasterstrand, ένα αριστερό περιοδικό, το οποίο κυκλοφορούσε υπό την επιμέλεια του Κον-Μπεντίτ και παρέθεσε την υπεράσπιση από τον Κον-Μπεντίτ το 1978 αυτής της πρακτική της σύνταξης, καθώς και μια εμφάνιση του Κον-Μπεντίτ σε ένα γαλλικό τηλεοπτικό πρόγραμμα το 1982, όπου περιέγραψε πως γδύθηκε ερωτικά από ένα πεντάχρονο παιδί. Ο Κον-Μπεντίτ αντέδρασε σε αυτές τις καταγγελίες με τον ισχυρισμό ότι οι περιγραφές των ερωτικών συναντήσεων του με κορίτσια στην προ-εφηβική ηλικία δεν βασίζεται σε αληθινά γεγονότα, αλλά ήταν απλώς ένα είδος αυτού που ο ίδιος αποκαλεί σήμερα «αντιπαθητικής προβοκάτσιας» με στόχο την αμφισβήτηση των σεξουαλικών ηθών της εποχής που «δεν θα έπρεπε να έχουν γραφτεί με αυτόν τον τρόπο».
Πλιγούρι (κόκκος)

Μαγειρικές χρήσεις

Το πλιγούρι είναι θρεπτικό, αλλά δύσκολο στη μάσηση, έτσι ώστε συχνά να μουσκεύεται πριν από το μαγείρεμα. Το πλιγούρι χρησιμοποιείται στις σούπες και τους χυλούς: η ατσαλο-κομμένη βρώμη, είναι απλά άλλη μια ονομασία, για το τεμαχισμένο πλιγούρι βρώμης.
Το πλιγούρι από τα πολλά δημητριακά, είναι η βάση του kasha, ενός χυλώδους βασικoύ γεύματος (staple meal) της Ανατολικής Ευρώπης και Ευρασίας. Στη Βόρεια Αμερική το kasha ή kashi αναφέρεται ειδικότερα συνήθως, στο καβουρντισμένο φαγόπυρο πλιγούρι.
Στη Βόρεια Ινδία, τα πλιγούρια σιταριού είναι γνωστά ως dalia και συνήθως παρασκευάζονται είτε με γάλα σε ένα γλυκό χυλό είτε με λαχανικά και μπαχαρικά, σε αλμυρά παρασκευάσματα.
Ο προβρασμός και τα τεμαχισμένα πλιγούρια σκληρού σίτου, γνωστά ως πλιγούρι (bulgur), αποτελούν απαραίτητο συστατικό πολλών φαγητών της Μέσης Ανατολής, όπως είναι το mansaf και το ταμπούλι (tabbouleh).
Επίσης, τα πλιγούρια χρησιμοποιούνται με κάποια λουκάνικα, όπως στις μαύρες πουτίνγκες. Ένα παραδοσιακό φαγητό από τη Μαύρη Χώρα (Black Country) στην Αγγλία είναι το groaty pudding (δεν θα πρέπει να συγχέεται με το groats pudding (πουτίνγκα πλιγουρίου)). Το groaty pudding παρασκευάζεται από μουλιασμένο πλιγούρι, πράσα, κρεμμύδια, βόειο κρέας, ζωμό βοδινού και ψήνεται στο φούρνο για μέχρι 16 ώρες· είναι το παραδοσιακό δείπνο για τη Νύχτα του Γκάι Φωκς (Guy Fawkes Night).

Παραγωγή

Ο κόκκος καθαρίζεται, ταξινομείται κατά μέγεθος κόκκου και αποφλοιώνεται (εάν είναι απαραίτητο) προτού αποφλοιωθεί. Επιπροσθέτως, οι κόκκοι μπορούν να τεμαχιστούν σε ένα "Κόφτη Πλιγουριού" ("Groat Cutter") το οποίο μπορεί να προσαρμοστεί ώστε να κόψει λεπτό, μέτριο ή χοντροκομμένο πλιγούρι. Ακολούθως, τα πλιγούρια απελευθερώνονται από οποιαδήποτε προσκολλημένα μέρη του κελύφους, με μια μηχανή στιλβώματος. Στην περίπτωση των τεμαχισμένων πλιγουριών, τα θραύσματα τους ταξινομούνται μέσω του κοσκινίσματος, κατά μέγεθος.
Έμβλημα του Μπουτάν

Το Έμβλημα του Μπουτάν έχει στρογγυλό σχήμα. Σύμφωνα με την επίσημη περιγραφή, το εθνικό έμβλημα, που περιέχεται σε κύκλο, απαρτίζεται από ένα διπλό σύμβολο από διαμάντια (dorji), σύμβολο αρμονίας το οποίο βρίσκεται επάνω από έναν λωτό, σύμβολο αγνότητας. Στην κορυφή βρίσκεται ένα κόσμημα (δείγμα κυριαρχίας) και υπάρχουν επίσης δύο δράκοντες, ένας αρσενικός και ένας θηλυκός.Οι τελευταίοι συμβολίζουν το όνομα της χώρας.
Αρχαία ελληνικά ρήματα

Θεματικά και αθεματικά ρήματα

Τα αρχαία ελληνικά ρήματα μπορούν να χωριστούν σε δύο ομάδες, στα θεματικά (στα οποία προστίθεται ένα θεματικό φωνήεν /ε/ ή /ο/ πριν την κατάληξη, π.χ. λύ-ο-μεν «λύουμε», και τα αθεματικά (στα οποία οι καταλήξεις συνδέονται άμεσα με το θέμα, π.χ. ἐσ-μέν «είμαστε». Τα θεματικά ρήματα είναι πολύ πιο πολυάριθμα.

Παθητικά ρήματα

Τα παθητικά ρήματα, στον ενεστώτα, τον παρατατικό και τον παρακείμενο, έχουν ακριβώς τις ίδιες καταλήξεις με τα μέσα ρήματα. Παραδείγματα αποτελούν τα διώκομαι και κελεύομαι.
Στον αόριστο, ωστόσο, διαφέρουν από τα μέσα ρήματα στο ότι χρησιμοποιούν τις καταλήξεις -σθην, -θην, ή -ην, για παράδειγμα ἐδιώχθην «εκδιώχθηκα», ἐκελεύσθην «διατάχθηκα», ἐβλάβην «βλάφθηκα»· ενώ τα μέσα ρήματα τείνουν να έχουν αοριστική κατάληξη σε -σάμην, -άμην, ή -όμην, για παράδειγμα ἐπαυσάμην «έπαυσα», ἀπεκρινάμην «αποκρίθηκα», ἐγενόμην «έγινα».
Ρατζίντρα Σινγκ

Ο Rajendra Singh, ιδρυτής της Young India Association, βοήθησε στην αποκατάσταση αρκετών ποταμών στο Ρατζαστάν που είχαν στερέψει από την υπεράντληση. Χρησιμοποιώντας κάποια σχεδόν ξεχασμένη αυτόχθονη ινδική γνώση σχετικά με την υδρολογία και τα μικρά φράγματα –και πείθοντας την κοινότητα να αντιμετωπίσει τα εσωτερικά ύδατα και τους ποταμούς σαν ιερούς πόρους που ανήκουν στην κοινοτική φροντίδα και αφορούν όλους– πέντε ξεραμένοι ποταμοί αποκαταστάθηκαν και τα υπόγεια ύδατα ανέβηκαν περίπου έξι μέτρα – χωρίς την συμμετοχή ειδικών ή της κυβέρνησης. Οι άνθρωποι που είχαν εγκαταλείψει την περιοχή επέστρεψαν πίσω για να καλλιεργήσουν και να δουλέψουν ξανά.
Το βραβείο «Stockholm Water Prize» γνωστό ως «το βραβείο Νόμπελ για το νερό» δόθηκε το 2015, στον Ινδό αγωνιστή που έφερε νερό σε 1.000 χωριά.
Αλμυρός Αχαΐας

Ιστορικά στοιχεία

Πρόκειται για έναν από τους πιο καινούριους οικισμούς της Αχαΐας, καθώς αναγνωρίστηκε ως τέτοιος στις 18/03/2001, όταν και υπήχθη στο τότε Τοπικό Διαμέρισμα Αιγών του «Καποδιστριακού» Δήμου Αιγείρας. Σύμφωνα με το «Πρόγραμμα Καλλικράτης» από 1/1/2011 ανήκει στο Δήμο Αιγιαλείας.
Ο οικισμός δημιουργήθηκε από εσωτερική μετακίνηση των κατοίκων των Αιγών.
Σούπερ καπ Ελλάδος πετοσφαίρισης γυναικών

Το Ελληνικό Σούπερ Καπ Πετοσφαίρισης Γυναικών καθιερώθηκε και διεξήχθη για πρώτη φορά το 2012. Στον τελικό του Σούπερ Καπ αγωνίζονται η πρωταθλήτρια και η κυπελλούχος της προηγούμενης περιόδου.
Παγοπώλης

Το επάγγελμα του παγοπώλη ήταν να πουλάει πάγο και υπήρχε ως τη δεκαετία του 1970 κυρίως σε αστικά κέντρα.

Περιγραφή

Ο παγοπώλης  πουλούσε τον πάγο περιφερόμενος στις γειτονιές, γιατί εκείνη την εποχή  δεν υπήρχαν ηλεκτρικά ψυγεία για τη συντήρηση των τροφίμων. Περιδιαβαίνοντας με το ειδικά διαμορφωμένο κάρο, την καρότσα ή το τρίκυκλό του πουλούσε παγοκολώνες που κατασκευάζονταν με ειδική διαδικασία σε ανάλογα εργαστήρια, τα παγοποιεία. Τροφοδοτούσε όχι μόνο τα σπίτια αλλά και τα διάφορα μικρά μαγαζιά. Ο παγοπώλης φορούσε γάντια, για να μην παγώνουν τα χέρια του και χειριζόταν ειδικό γάντζο-κοπίδι με τον οποίο έπιανε τον πάγο, τον έκοβε και τον μετέφερε. Οι πάγοι τοποθετούνταν σε χτιστά ή ξύλινα ψυγεία εκείνης της εποχής (παγονιέρες). Εκεί διατηρούσαν τα τρόφιμά τους οι οικογένειες και είχαν και δροσερό νερό το καλοκαίρι.

Σήμερα

Με την ανάπτυξη της τεχνολογίας και των ηλεκτρικών ψυγείων το επάγγελμα του παγοπώλη σταδιακά έσβησε.
Πρασιδάκι Ηλείας

Κλίμα

Το Πρασιδάκι έχει εύκρατο Μεσογειακό Κλίμα. Η εγγύτητα με τη θάλασσα είναι ένας καθοριστικός παράγοντας για τη διαμόρφωση του κλίματος. Ως εκ τούτου, οι χειμώνες είναι ήπιοι και βροχεροί, ενώ τα καλοκαίρια είναι ηλιόλουστα και ζεστά.

Πυρκαγιές 2007

Τον Αύγουστο του 2007 το Πρασιδάκι βρέθηκε στο μέτωπο φωτιάς,
η οποία κατέκαψε το μεγαλύτερο μέρος της Πελοποννήσου.

Αξιοθέατα

Όσοι βρίσκονται στο Πρασιδάκι μπορούν να επισκεφθούν το ποτάμι Νέδα, το μοναδικό στην Ελλάδα με θηλυκό όνομα, καθώς και τον Ναό της Αθηνάς.
Η θέση του ναού στο Πρασιδάκι κείται σε λόφο κατάφυτο ελαιοδέντρων, παρέχει υπέροχη θέα του Ιονίου πελάγους. Κοντά στο σημερινό χωριό, υπήρχε η αρχαία τριφυλιακή πόλη Πύργοι. Η θέση δεν αναφέρεται στις απογραφές των Βενετών του 1689 και 1700. Το όνομα το συναντάμε για πρώτη φορά το 1804 και σε απογραφή του 1830, αριθμεί πληθυσμό 71 κατοίκων.
Ο δωρικός ναός που ήλθε στο φως, ήταν αφιερωμένος στην θεά Αθηνά και θεμελιώθηκε σε προγενέστερο ναό των αρχαϊκών χρόνων, τα κατάλοιπα του οποίου, ήλθαν στο φως, υποκείμενα του σηκού του ναού.
Ο ναός χρονολογείται στον 5ο αι. π.Χ. Φέρει διαστάσεις 35.30 x 14.70 μ. και έχει προσανατολισμό Α-Δ. Αποτελείται από πρόναο, σηκό και οπισθόδομο. Είναι περίπτερος με 6x13 κίονες. Στο μέσον του σηκού διασώζεται το ορθογώνιο βάθρο του λατρευτικού αγάλματος της θεότητας. Πλαισιώνεται από δυο κιονοστοιχίες, πέντε δίτονων κιόνων.
Το σύνολο του κτίσματος (δάπεδο, κίονες, τοιχοποιία ) έφερε επίχρισμα σε τόνους ερυθρού, μελανού και γαλάζιου χρώματος.
Στον πρόναο υπήρχε ψηφιδωτό δάπεδο από μικρά μελανά και λευκά βότσαλα που δημιουργούσαν γεωμετρικά σχέδια.
Οι ανασκαφικές εργασίες αποκάλυψαν πλήθος διάσπαρτων αρχιτεκτονικών μελών και σημαντικό αριθμό πήλινων κεράμων από την επένδυση της στέγης. Ο θριγκός έφερε πήλινα μέλη με πλούσια γραπτή διακόσμηση.
Τα αφιερώματα προς την θεότητα, που ήλθαν στο φως αποτελούνται από ένα μεγάλο αριθμό πήλινων και χάλκινων ειδωλίων, αγγείων και έργων μικροτεχνίας.
Η καταστροφή του ναϊκού οικοδομήματος , περί τον 1ο -2ο αι.π.Χ, κατά τα φαινόμενα, οφείλεται σε ισχυρές σεισμικές δονήσεις και σε φωτιά που εκδηλώθηκε εντός αυτού.